Document ID: 32013R0877

REGULAMENTUL DELEGAT (UE) NR. 877/2013 AL COMISIEI
din 27 iunie 2013
de completare a Regulamentului (UE) nr. 473/2013 al Parlamentului European și al Consiliului privind dispozițiile comune pentru monitorizarea și evaluarea proiectelor de planuri bugetare și pentru asigurarea corectării deficitelor excesive ale statelor membre din zona euro
COMISIA EUROPEANĂ,
având în vedere Tratatul privind funcționarea Uniunii Europene,
Având în vedere Regulamentul (UE) nr. 473/2013 al Parlamentului European și al Consiliului din 21 mai 2013 privind dispozițiile comune pentru monitorizarea și evaluarea proiectelor de planuri bugetare și pentru asigurarea corectării deficitelor excesive ale statelor membre din zona euro (1), în special articolul 10 alineatul (3),
întrucât:
(1)
Regulamentul (UE) nr. 473/2013 prevede, în cazul statelor membre a căror monedă este euro, o monitorizare mai strictă a procedurii de deficit excesiv, prin intermediul unor cerințe de raportare suplimentare care vizează asigurarea prevenirii și corectării din timp a oricăror devieri de la recomandările sau somațiile Consiliului privind corectarea deficitului excesiv.
(2)
Această monitorizare completează obligațiile de raportare existente, stabilite la articolul 3 alineatul (4) litera (a) și la articolul 5 alineatul (1) litera (a) din Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (2), care prevăd că un stat membru care face obiectul unei proceduri de deficit excesiv și al unei recomandări a Consiliului, formulate în conformitate cu articolul 126 alineatul (7) din tratat sau al unei somații formulate în conformitate cu articolul 126 alineatul (9) din tratat trebuie să raporteze Consiliului și Comisiei cu privire la măsurile luate în vederea corectării deficitului excesiv. Raportul include obiectivele stabilite în conformitate cu recomandarea Consiliului, atât în ceea ce privește cheltuielile și veniturile publice, cât și în ceea ce privește măsurile discreționare, deopotrivă pe partea de cheltuieli și pe partea de venituri, precum și informații cu privire la măsurile luate deja și la natura celor avute în vedere pentru atingerea obiectivelor.
(3)
Regulamentul (UE) nr. 473/2013 completează această cerință inițială de raportare, impunând statelor membre din zona euro, care se află în procedură deficit excesiv, o raportare mai frecventă. Acestea din urmă vor trebui să raporteze Comisiei și Comitetului economic și financiar (CEF) la fiecare șase luni, în cazul în care fac obiectul unei recomandări a Consiliului formulate în conformitate cu articolul 126 alineatul (7), și la fiecare trei luni, în cazul în care fac obiectul unei somații a Consiliului formulate în conformitate cu articolul 126 alineatul (9) din TFUE cu privire la măsurile luate în vederea corectării deficitului excesiv. În ceea ce privește administrația publică și subsectoarele acesteia, raportarea ar trebui să conțină execuția bugetară de pe parcursul anului, impactul bugetar al măsurilor discreționare adoptate privind atât cheltuielile, cât și veniturile, obiectivele privind cheltuielile publice și veniturile și informații cu privire la măsurile adoptate și la natura măsurilor avute în vedere pentru atingerea obiectivelor. Această raportare mai frecventă va ajuta Comisia și CEF să monitorizeze în mod continuu respectarea de către statul membru în cauză a măsurilor necesare corectării deficitului excesiv.
(4)
În conformitate cu articolul 10 alineatul (3) din Regulamentul (UE) nr. 473/2013, conținutul acestor rapoarte suplimentare urmează să fie specificat de Comisie. Prezentul act delegat stabilește un cadru clar în ceea ce privește informațiile care trebuie raportate de către statele membre din zona euro care fac obiectul unei proceduri de deficit excesiv. Rapoartele prevăzute prin prezentul regulament delegat vor oferi o imagine structurată și armonizată a situației bugetare a statelor membre vizate. Raportul ar trebui să conțină date anuale și trimestriale, pentru a furniza detalii privind evoluția corectării deficitului. Datele trebuie raportate pe bază de contabilitate de casă și de contabilitate de angajamente (în conformitate cu Sistemul european de conturi naționale AES), pentru a permite o înțelegere mai bună a dinamicii situației bugetare. Având în vedere faptul că procedura de deficit excesiv poate fi deschisă ca urmare a nerespectării simultane sau separate a valorilor de referință din tratat privind deficitul și ponderea datoriei în PIB, ar trebui raportată atât evoluția principalelor componente ale deficitului public, cât și evoluția datoriei.
(5)
Datele reale, raportate în conformitate cu prezentul act delegat, trebuie să fie consecvente cu datele raportate către Eurostat în contextul procedurii de deficit excesiv,
ADOPTĂ PREZENTUL REGULAMENT:
Articolul 1
Obiect
Prezentul regulament definește conținutul rapoartelor care pot fi solicitate de Comisie de la statele membre din zona euro care fac obiectul unei proceduri de deficit excesiv.
Articolul 2
Structura și conținutul rapoartelor
(1) Rapoartele menționate la articolul 1 au următoarea structură:
-
soldurile reale, evoluția datoriei și planurile bugetare actualizate pentru perioada de corecție, atât ale administrației publice, cât și ale subsectoarelor acesteia;
-
descrierea și cuantificarea strategiei bugetare, din punct de vedere nominal și structural (componenta ciclică a soldului, excluzând măsurile one-off și măsurile temporare), pentru a corecta deficitul excesiv în termenul stabilit de Consiliu în lumina celei mai recente recomandări sau somații a Consiliului, formulate în conformitate cu articolul 126 alineatul (7) sau articolul 126 alineatul (9) din TFUE, inclusiv informații detaliate privind măsurile bugetare planificate sau deja aplicate în vederea atingerii acestor obiective, precum și impactul bugetar al acestora.
(2) Rapoartele cuprind tabelele indicate în anexa la prezentul regulament.
Articolul 3
Intrarea în vigoare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în statele membre în conformitate cu tratatele.
Adoptat la Bruxelles, 27 iunie 2013.

Labels: 12
2
15
19